Nyt joulu on
Nyt joulu on! tuo suuri muisto päivä
 sen vertaista ei ennen ollut toista.
 Nyt poistuu usvat, sumun suuri häivä,
 nyt kirkkahana uusi päivä loista! –
 Vapaus kahlehdittu nostaa uljaan päänsä
 kuten kevähällä meri murtain jäänsä.

 Nyt joulu on! Ei auta pappein laulu
 sen uusi aika romukoppaan heitti.
 Ei laiksi kelpaa Sinain vanha taulu
 mi vuosisadat kansan toivot peitti!
 Vapaus! Seimehesi luona kansa
 on polttamassa suurta suitsuansa!

 Nyt joulu on! On maassa valloin kauhu,
 kun jouluilo ei auta entinen! –
 Nyt ilman täyttää kumouksen pauhu
 ja ylväs soitto vallankumouksen!
 Vapaus toivottumme kautta aikain –
 sun kunniakses’ soivat laulut raikain!

 Nyt joulu on! ei pappein valhejuhla!
 Nyt rauhan eestä käymme taistohon!
 Ei saavu sopusoinnun suuri juhla
 jos sortovalta yhä maassa on!
 Vapaus, terve tullut! sulle suitsutamme.
 Vapaus! Joulunvieton sulle uhroamme!

O[tto]. T[iuppa].

Lähde: Työmies 23.12.1905.

Otto Tiuppa
Runot
Työmies
1905